Bedrogsaak teen LP wat raadslid word beginPeace Mabe. Foto: Twitter Artikel 47 van die Grondwet verhoed LP’s om terselfdertyd in provinsiale en munisipale strukture te dien. “Peace Mabe is al vir meer as vyf jaar lank ŉ LP. Sy ken die reëls vir staatstrukture, maar omdat sy ŉ bedrieër is, het sy gehoop niemand sal dit agterkom nie en sy kan ŉ paar maande lank ŉ dubbele salaris verdien vir niksdoen,” het die EFF gesê. Die party het gesê die aanklagte teen Mabe is in Kaapstad aanhangig gemaak. Mabe het die burgemeesterspos aan die DA se Lynn Pannall afgestaan ná afloop van die onlangse munisipale verkiesing. Mogale City, wes van Johannesburg, is een van die land se 27 rade waar die ANC nie ŉ volstrekte meerderheid kon kry om te regeer nie. Pannall het vroeër Woensdag haar burgemeesterskomiteelede aangekondig. John Steenhuisen, die DA se hoofsweep, het ook vroeër die dag gesê dat Mabe bedrog gepleeg het deur as ŉ munisipale raadslid ingesweer te word voordat sy as LP bedank het. “Nadat Peace Mabe haarself vir verkiesing beskikbaar gestel het en ingesweer is as ŉ raadslid in Mogale City verlede week, het sy steeds aangebly as ŉ lid van die nasionale vergadering. Aangesien sy egter bedrog gepleeg het deur nie te bedank nie, het haar lidmaatskap as LP outomaties tot ŉ einde gekom,” het Steenhuisen gesê. “Nadat dit duidelik geword het dat sy onsuksesvol was in haar poging om burgemeester te word, het Mabe doodeenvoudig weer op die bus gespring en haar sitplek in die nasionale vergadering ingeneem, sonder dat sy in terme van artikel 29b van die reëls van die nasionale vergadering weer ingesweer is as LP. Sulke gedrag kan nie aanvaar word nie.” Steenhuisen het gesê hy sal aan speaker Baleka Mbete skryf en versoek dat Mabe toegang tot die parlement geweier word en verhoed word om aan enige komiteevergaderings deel te neem totdat haar lidmaatskap behoorlik geprosesseer is. “Ek sal ook [Mabe] se gedrag na die etiekkomitee verwys vir haar oënskynlike oortreding van die behoorlike proses in hierdie geval,” het hy gesê.